text: Postbude har strejkeret
  29 juni 2012 kl. 15.06
  Det er i orden, at den konfliktramte restaurant Vejlegården ikke får udbragt post.
  Det fremgår af et svar fra transportminister Henrik Dam Kristensen (S) til folketingsmedlem Kristian Phil Lorentzen (V).
  Henrik Dam Kristensen henviser til, at Post Danmark siden 2004 har været medlem af arbejdsgiverorganisationen Dansk Industri.
  Det betyder, at Post Danmark er omfattet af de normale spilleregler på arbejdsmarkedet. Postbudene har ret til at gennemføre en sympatistrejke mod Vejlegården, da restauranten er omfattet af en overenskomstmæssig konflikt.
  Ministeren konstaterer, at personalet på Vejlegården kan hente posten på det nærmeste posthus.
  - Her kan en ledelsesrepræsentant aflevere posten, hedder det i ministerens svar.
  Post Danmark har været indblandet i en række arbejdskonflikter, siden den statslige virksomhed opgav at ansætte postbude som tjenestemænd.
  